கேள்வி: வெப்ப நியூத்திரன் அணு உலை பற்றி நீங்கள் என்ன அறிந்துள்ளீர்கள்?
பதில்: வெப்ப நியூத்திரன் அணு உலை (''thermal neutron reactor'') என்பது மெதுவான அல்லது வெப்ப நியூத்திரன்களை பயன்படுத்தும் ஓர் அணுக்கரு உலை ஆகும். பெரும்பாலான மின் அணுஉலைகள் இவ்வகையானவையே. இவற்றில் நியூத்திரன் மட்டுப்படுத்தி மூலம் நியூத்திரன்களின் வேகத்தை, தங்களைச் சூழ்ந்துள்ள துகள்களின் சராசரி இயக்க ஆற்றல் இணையாகும்வரை குறைக்கப்படுகிறது; அதாவது, நியூத்திரன்களின் வேகம் குறைந்த வேகத்திலுள்ள வெப்ப நியூத்திரன்களின் வேகத்திற்கு குறைக்கப்படுகிறது. . யுரேனியம்-235 இன் அணுக்கருனி குறுக்குப்பாகம் மெதுவான வெப்ப நியூத்திரன்களுக்கு ஏறத்தாழ 1000 பார்ன் (அலகு). இதுவே விரைவு நியூத்திரன்களுக்கு 1 பார்னுக்கு அண்மித்துள்ளது. யுரேனியம்-235களை வெப்ப நியூத்திரன்கள் தாக்கும்போது அணுக்கரு பிளவுபட யுரேனியம்-238 ஐ விடக் கூடுதல் வாய்ப்புள்ளது. எனவே U-235 பிளவிலிருந்து ஒரு நியூத்திரனாவது மற்றொரு அணுக்கருனியை தாக்கி அதுவும் பிளவுபட ஏதுவானால் தொடர்வினை நீடிக்கும். இவ்வாறு தொடர்வினை தன்னாலேயே நீடிக்குமானால் அது ''உய்நிலை எதிர்வினை'' எனப்படும். இந்த நிலையை எட்டக்கூடிய U-235யின் திண்மை உய்நிலை பொருண்மை (அணுவியல்) எனப்படுகிறது. வெப்ப அணு உலைகளில் கீழ்கண்டவை அமைந்துள்ளன: * நியூத்திரன் மட்டுப்படுத்தி - நியூத்திரன்களின் வேகத்தை மட்டுப்படுத்த. * அணு எரிபொருள் - அணுக்கரு பிளவு படக்கூடிய பொருள், பொதுவாக யுரேனியம். * கதிர்வீச்சு காப்புக் கட்டிடம் - ஒரு நெருக்கடிநிலையிலும் கதிர்வீச்சு வெளியேறா வண்ணம் வடிவமைக்கப்பட்டது. * அணுக்கரு உலைக்கலன் - அணுஉலை வெப்பமாற்றியையும் அணுக்கரு உலை கருவம் உள்ளடக்கிய அழுத்தக் கலன். * கதிர்வீச்சுக் கேடயம் - அயனாக்கற் கதிர்வீச்சு தாக்கத்திலிருந்து மனிதர்களையும் சுற்றுச்சூழலையும் பாதுகாக்க * அணுஉலையின் பல்வேறு அமைப்புக்களை கண்காணிக்கவும் கட்டுப்படுத்தவும் தேவையான அளவுக்கருவிகள்.